Air an duilleig làmh-sgrìobhte seo de chunntasan bho 1778 tha liosta de dh'airgead a thug Somhairle MacDhòmhnaill do shaighdearan ùra a' chogaidh, aig Philadelphia (29 Cèitean) agus New York (7 Iuchar) fa leth. Aig Philadelphia fhuair naoinear airgead làimhe ( ach gun d' fhuair aon duine airgead-làimhe agus lèine), £6.4.4d uile gu lèir; aig New York, fhuair seachdnar airgead-làimhe, ach gun d' fhuair aon duine lèine agus 'trucer' (briogais). Tha pàigheadh a bharrachd airson 'two calf skins for the men's bonnats' air a liostadh cuideachd.<br /> <br /> Rinn Caiptean Somhairle Dòmhnallach eilthireachd a Charolina a Tuath bhon Eilean Sgitheanach agus thuinich e ann an Siorrachd Anson. Thug e seirbheis mar Dhìlseach ann an Cogadh Saorsa Ameireagaidh agus an dèidh sin thuinich e ann an Shelburne, Alba Nuadh. Thill e dhan Eilean Sgitheanach c1792 far an robh e a' còmhnaidh gus an robh e còrr is 90. Dh'fhàg e banntrach òg a bha fhathast a' còmhnaidh aig Feaul, Cille Mhoire ann an 1886, 's i air aois 100 bliadhna a ruigheachd. <br /> <br /> Tha an sgrìobhainn mar phàirt de Thasglann JLM Mitchell aig Comann Gàidhlig Inbhir Nis. Bhuineadh Siorraidh Seumas Lachlann Màrtainn Mitchell (r. 13 Ògmhios 1929) do dh'Inbhir Nis agus bu mhac e don dotair ainmeil Lachlann Mitchell. Rinneadh siorraidh làn-ùine dhe ann an Dùn Èideann ann an 1978 agus thug e seirbheis an sin gus an do leig e dheth a dhreuchd ann an 1995. Chaochail e air 26 Samhain 2001